Numsa staak by Hi-SenseLede van die National Union of Metalworkers of South Africa (Numsa) staak by Hi-Sense se vervaardigingsaanleg in die Wes-Kaap. Hi-Sense is ŉ groot Chinese internasionale vervaardiger van toestelle en elektronika. Die staking sal onbepaald voortduur en raak alle Hi-Sense-vervaardigingsaanlegte in die Wes-Kaap. Vuyo Lufele, streeksekretaris van Numsa in die Wes-Kaap, het gesê die stakers eis ŉ 15%-verhoging vir alle werkers. “Alternatief moet Hi-Sense die uurlikse tarief na R49,56 verhoog, sodat dit in lyn kan wees met ŉ bedryfsooreenkoms. Dit moet van toepassing wees op alle werkers, insluitend aanleg-, instandhoudings- en kontrakwerkers.” Volgens Lufele het die werkgewer “uiterste arrogansie” getoon en weier om betekenisvol in gesprek te tree oor die eise. “In plaas daarvan dat hulle met ons onderhandel om die staking op te los, het hulle ons eerder uitgesluit. Ons loof ons lede dat hulle die moed het om te staak om die werksomstandighede van alle werkers te verbeter. Ons maan hulle om verenig te bly. Ons veroordeel die bestuur van Hi-Sense dat hulle werkers probeer afpers in hul poging om ons reg om te staak te ondermyn.”